text: 112. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 260668/728 της 1/17 Φεβρ. 1978  (ΦΕΚ Β΄ 136) Περί καθορισμού ύψους παραβόλου εισαγωγής γεωργικών φαρμάκων. Έχοντας υπόψη: 1.Τις διατάξεις της παραγράφου 1 του άρθρου 12 και των παραγρ. 1 (εδαφ. ε) και 2 του άρθρου 27 του Ν. 721/77 «περί εγκρίσεως κυκλοφορίας και ελέγχου των γεωργικών φαρμάκων, ως και ρυθμίσεως συναφών θεμάτων» σε συνδυασμό με εκείνες της παραγρ. κβ του άρθρου 14 του ίδιου Νόμου. 2.Τη γνωμοδότηση αριθμ. 2 της 1ης Συνεδριάσεως του 1978/19ης Ιανουαρίου του Α.ΣΥ .ΓΕ.Φ., αποφασίζομεν: Ορίζουμε το ύψος του καταβεβλημένου, σύμφωνα με το άρθρο 12 (παρ. 1) του Νόμου 721/77, παραβόλου για τη χορήγηση της αδείας εισαγωγής γεωργ. φαρμάκων ως εξής: 1.Εκατό (100) δραχμ. για κάθε εισαγωγή δείγματος γεωργικού φαρμάκου. Στην προκειμένη περίπτωση δείγμα θεωρείται εκείνο που χαρακτηρίζεται έτσι με το τιμολόγιο ή προτιμολόγιο εισαγωγής του και η ποσότητά του δεν υπερβαίνει το 1 KG δρώντος συστατικού. Ειδικότερα για τις βοηθητικές ουσίες η ποσότητα του ως και προηγουμένως χαρακτηριζομένου δείγματος μπορεί να είναι μέχρι και 1 KG δρώντος συστατικού για τους γαλακτοματοποιητικούς, διαβρεκτικούς και εξαπλωτικούς παράγοντες και μέχρι και 5 KG για τις λοιπές βοηθητικές ουσίες. 2.Διακόσιες (200) δρχ. για κάθε εισαγωγή πρώτης ύλης παρασκευής γεωργικού φαρμάκου ανεξάρτητα από την ποσότητα. 3.Πεντακόσιες (500) δρχ. για κάθε εισαγωγή σκευάσματος γεωργικού φαρμάκου ανεξάρτητα από την ποσότητα. Στις περιπτώσεις κατά τις οποίες περισσότερα από ένα γεωργικά φάρμακα των κατηγοριών που αναφέρονται ανωτέρω (δείγμα, πρώτη ύλη, σκεύασμα) εισάγονται με το ίδιο τιμολόγιο ή προτιμολόγιο το παράβολο θα υπολογίζεται αθροιστικά, ανάλογα με τον αριθμό και την κατηγορία των εισαγομένων με το ίδιο τιμολόγιο ή προτιμολόγιο γεωργ. φαρμάκων, και εν πάση περιπτώσει δεν θα υπερβαίνει τις χίλιες (1.000) δρχ. κατά τιμολόγιο ή προτιμολόγιο. Η απόφαση αυτή να δημοσιευθεί στην Εφημερίδα της Κυβερνήσεως. 